**KLAIPĖDOS MIESTO SAVIVALDYBĖS TARYBA**

**UGDYMO IR JAUNIMO REIKALŲ KOMITETAS**

**POSĖDŽIO PROTOKOLAS**

2013 m. gruodžio 17 d. Nr. TAR – 130

Klaipėda

Posėdis įvyko 2013-12-09. Pradžia 10.30 val.

Posėdžio pirmininkas – Saulius Budinas.

Posėdžio sekretorė – Lietutė Demidova.

Posėdyje dalyvauja komiteto narė I. Šiaškienė, Savivaldybės administracijos darbuotojai: M. Bagočius, L. Prižgintienė, G. Paulikienė.

Darbotvarkė patvirtinta bendru sutarimu:

1. Dėl Atlyginimo už vaikų išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo. Pranešėja L. Prižgintienė

2. Dėl atlyginimo dydžio už vaikų išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo. Pranešėja L. Prižgintienė

3. Dėl turto perdavimo valdyti, naudoti ir disponuoti patikėjimo teise. Pranešėja G. Paulikienė   
 4. Dėl Klaipėdos miesto savivaldybės tarybos 2010 m. spalio 28 d. sprendimo Nr. T2-316 „Dėl Klaipėdos miesto savivaldybės biudžetinių sporto įstaigų sporto bazių naudojimo tvarkos aprašo patvirtinimo“ pakeitimo. Pranešėjas M. Bagočius

5. Dėl Buriavimo, irklavimo, baidarių ir kanojų irklavimo sporto šakų sportinės veiklos programų dalinio finansavimo nuostatų patvirtinimo. Pranešėjas M. Bagočius

6. Dėl Klaipėdos miesto savivaldybės tarybos 2012 m. rugpjūčio 30 d. sprendimo Nr. T2-222 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimo. Pranešėja L. Prižgintienė

7. Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo. Pranešėja L. Prižgintienė

1. SVARSTYTA. Atlyginimo už vaikų išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimas.

Pranešėja – L. Prižgintienė, Švietimo skyriaus vedėja. Siūlo patvirtinti atlyginimo už vaikų išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymotvarkos aprašą. Nustatyti, už kokias teikiamas paslaugas tėvai (globėjai, rūpintojai) moka atlyginimą už vaikus, ugdomus ikimokyklinio ar priešmokyklinio ugdymo grupėse, išskirti, už kokias paslaugas atlyginimas yra nustatomas už vieną dieną, o už kokias – už mėnesį, kokios įstaigos nelankymo priežastys yra pateisinamos ir kaip atlyginimas yra mokamas už dienas, praleistas dėl pateisinamų priežasčių, nustatyti gyventojų grupę, kurių vaikams taikomos atlyginimo mokėjimo lengvatos už vaikų išlaikymą ikimokyklinio ar priešmokyklinio ugdymo grupėse.

NUTARTA. Pritarti pateiktam sprendimo projektui (bendru sutarimu).

2. SVARSTYTA. Atlyginimo dydžio už vaikų išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymas.   
 Pranešėja – L. Prižgintienė, Švietimo skyriaus vedėja. Informuoja, kad sprendimo projektas parengtas atsižvelgus į darbo grupės, sudarytos Klaipėdos miesto savivaldybės administracijos įsakymu išvadas. Darbo grupė pasiūlė atlyginimą už maitinimo paslaugą diferencijuoti į dvi dalis – kintamąją (už maisto produktus) ir nekintamąją (už patiekalų gamybą). Nekintamasis atlyginimo dydis nepriklausytų nuo lankytų dienų skaičiaus. Toks nekintamasis atlyginimas šiuo metu yra nustatytas už ugdymo sąlygų užtikrinimo paslaugą. Priėmus sprendimą bus nustatytas atlyginimo dydis už teikiamas maitinimo ir ugdymo sąlygų gerinimo paslaugas.

NUTARTA. Pritarti pateiktam sprendimo projektui (bendru sutarimu).

3. SVARSTYTA. Turto perdavimas valdyti, naudoti ir disponuoti patikėjimo teise.

Pranešėja – G. Paulikienė, Turto skyriaus vedėja. Klaipėdos „Medeinės“ mokykla patikėjimo teise valdo ilgalaikį ir trumpalaikį materialųjį turtą, kuris jai buvo perduotas reorganizuojant Klaipėdos „Gubojos“ mokyklą. Klaipėdos „Medeinės“ mokykla pranešė, kad dalis jai perduoto turto šiuo metu nėra reikalinga įstaigos funkcijų vykdymui ir jis gali būti perduotas kitoms biudžetinėms įstaigoms, tai yra Klaipėdos moksleivių saviraiškos centrui ir Klaipėdos Litorinos mokyklai. Šios įstaigos pateikė prašymus dėl turto perdavimo jų funkcijų vykdymui. Klaipėdos miesto savivaldybės administracija gavo Klaipėdos Ievos Simonaitytės pagrindinės mokyklos prašymą perduoti valdyti patikėjimo teise ilgalaikį materialųjį turtą (dviviečius baldų komplektus), kurį patikėjimo teise šiuo metu valdo Klaipėdos Andrejaus Rubliovo pagrindinė mokykla. Šis turtas Andrejaus Rubliovo pagrindinės mokyklos funkcijų vykdymui nereikalingas.  
 S. Budinas teiraujasi dėl baidarių kainų, nes jos sprendimo projekte pateiktos labai mažos.  
 G. Paulikienė sako, kad tokias kainas pateikė Sporto centras, tačiau pasidomės ar kainos teisingos.  
 NUTARTA. Pritarti pateiktam sprendimo projektui (bendru sutarimu).

4. SVARSTYTA. Klaipėdos miesto savivaldybės tarybos 2010 m. spalio 28 d. sprendimo Nr. T2-316 „Dėl Klaipėdos miesto savivaldybės biudžetinių sporto įstaigų sporto bazių naudojimo tvarkos aprašo patvirtinimo“ pakeitimas.

Pranešėjas – M. Bagočius, Sporto ir kūno kultūros skyriaus vedėjas. Primena, kad taryba 2013 m. gegužės 30 d. sprendimu Nr. T2-129 patvirtino sporto šakų, finansuojamų Klaipėdos miesto savivaldybės biudžetinėse sporto įstaigose, sąrašą. Sąraše nėra numatytas šių sporto šakų vystymas biudžetinėse įstaigose: šaškės, šachmatai, regbis, sambo, taekwondo, stalo tenisas, sportiniai šokiai ir orientavimas. Šių sporto šakų treneriams buvo rekomenduota sportinę veiklą vystyti klubinėje sistemoje ir teikti paraiškas dėl dalinio pasirenkamojo vaikų ugdymo programų finansavimo iš sportininko krepšelio lėšų.

Klaipėdos miesto savivaldybės taryba 2013 metų spalio 24 d. protokoliniu pavedimu nurodė Savivaldybės administracijai išanalizuoti galimybę dėl suteikimo nemokamai naudotis savivaldybės sporto bazėmis toms sporto šakoms, kurios buvo išbrauktos iš biudžetinių sporto įstaigų sąrašo, su sąlyga, jog jos atitinka krepšelio skyrimo numatytus reikalavimus. Šią lengvatą siūloma taikyti 1 metus.  
 Šiuo metu patvirtintas Klaipėdos miesto savivaldybės biudžetinių sporto įstaigų sporto bazių naudojimo tvarkos aprašas, jame apibrėžtos paslaugų gavėjų grupės, kurioms prioriteto tvarka, pagal patvirtintą grafiką ir sąlygas yra suteikiamas nemokamasnaudojimasis Klaipėdos miesto savivaldybės biudžetinių sporto įstaigų sporto bazėmis – t.y. kitoms biudžetinėms Klaipėdos miesto savivaldybės sporto mokymo įstaigoms, jų pagrindinei veiklai vykdyti, prioritetinių sporto šakų aukščiausių lygų komandoms, atstovaujančioms Klaipėdos miestui, kitų sporto šakų patvirtintoms miesto rinktinėms (nepriklausančioms sporto mokymo įstaigoms) atstovaujančioms Klaipėdos miestui. Administracija siūlo papildyti Klaipėdos miesto savivaldybės biudžetinių sporto įstaigų sporto bazių naudojimo tvarkos apraše apibrėžtas paslaugų gavėjų grupes. Projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kurioje nurodyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Patvirtinus šį sprendimo projektą bus numatyta galimybė, tų sporto šakų atstovams, kurie nuo 2014 metų sausio 1 dienos neteko finansavimo Klaipėdos miesto savivaldybės biudžetinėse sporto įstaigose, pirmumo teise naudotis patalpomis, tose pačiose bazėse kuriomis jie naudojosi iki 2014 sausio 1 d., neatlygintinai t.y. apmokant už šias paslaugas biudžeto lėšomis. Ši lengvata būtų taikoma vienerius metus. Nemokamasnaudojimasis Klaipėdos miesto savivaldybės biudžetinių sporto įstaigų sporto bazėmis būtų suteikiamas ir Klaipėdos miesto savivaldybės viešosioms įstaigoms t.y. Klaipėdos irklavimo centrui ir Klaipėdos krašto buriavimo mokyklai „Žiemys“. Nemokamai suteiktas laikasnaudotis sporto bazėmis šioms viešosioms įstaigoms būtų laikomas kaip dalinis jų vykdomos veiklos finansavimas.

NUTARTA. Pritarti pateiktam sprendimo projektui (bendru sutarimu).

5. SVARSTYTA. Buriavimo, irklavimo, baidarių ir kanojų irklavimo sporto šakų sportinės veiklos programų dalinio finansavimo nuostatų patvirtinimas.

Pranešėjas – M. Bagočius, Sporto ir kūno kultūros skyriaus vedėjas. Sako, kad norint vystyti buriavimo, irklavimo, baidarių ir kanojų irklavimo sporto šakas, kurioms miestas turi puikias gamtines sąlygas, būtina sudaryti konkurencingas sąlygas visoms norinčioms organizacijoms prisidėti prie šių sporto šakų plėtros, tuomet klaipėdiečiams atsivers galimybės siekti Europos, pasaulio čempionų titulų.

Siūlo patvirtinti buriavimo, irklavimo, baidarių ir kanojų irklavimo sporto šakų sportinės veiklos programų dalinio finansavimo nuostatus ir jais siekiama reglamentuoti sportinio ugdymo programų paraiškų pateikimą ir jų vertinimą, biudžeto lėšų skyrimo, naudojimo ir atsiskaitymo už jas tvarką.

NUTARTA. Pritarti pateiktam sprendimo projektui (bendru sutarimu).

6. SVARSTYTA. Klaipėdos miesto savivaldybės tarybos 2012 m. rugpjūčio 30 d. sprendimo Nr. T2-222 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimas.

Pranešėja – L. Prižgintienė, Švietimo skyriaus vedėja. Siūlo pakeisti Klaipėdos miesto savivaldybės tarybos 2012 m. rugpjūčio 30 d. sprendimu Nr. T2-222 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ (Klaipėdos miesto savivaldybės tarybos 2013 m. rugpjūčio 29 d. sprendimo Nr. T2-219 redakcija) patvirtintą didžiausią leistiną pareigybių skaičių Klaipėdos aštuoniuose lopšeliuose - darželiuose, Klaipėdos „Verdenės“ progimnazijoje, Klaipėdos pedagoginėje psichologinėje tarnyboje (toliau – PPT) ir Klaipėdos pedagogų švietimo ir kultūros centre (toliau – PŠKC). Uždaviniai: sumažinti didžiausią leistiną pareigybių skaičių aštuoniose ikimokyklinėse įstaigose (6,5 skalbėjo etato) ir padidinti pareigybių skaičių Klaipėdos „Verdenės“ progimnazijoje (0,5 valytojo etato), PPT (1,5 psichologo etato) ir PŠKC (1,0 metodininko etato).

Sprendimo projektas parengtas išanalizavus pareigybių skaičių ir jų poreikį švietimo įstaigose. Įvertinus skiriamų lėšų dydį ikimokyklinių įstaigų skalbykloms išlaikyti ir skalbimo paslaugos kainas, nustatyta, kad vieno skalbėjo etato išlaikymui per vienerius metus reikia apie 15,7 tūkst. Lt, o skalbimo paslaugos pirkimui – apie 2,6 tūkst. Lt .

Klaipėdos „Verdenės“ progimnazijoje tikslinga didžiausią leistiną pareigybių skaičių padidinti 0,5 valytojos etato, kadangi atlikus mokyklos pastato renovaciją, padidėjo valomų patalpų plotas (įrengti aštuoni nauji sanitariniai mazgai, du informacinių technologijų kabinetai, biblioteka perkelta į didesnes patalpas, padidintas technologijų kabineto plotas).

Siekiant pertvarkyti Klaipėdos savivaldybės administracijos Ugdymo ir kultūros departamento Švietimo skyriaus struktūrą ir išgryninti funkcijas nuo 2014 m. sausio 1 d., tikslinga mokyklų aprūpinimo vadovėliais ir mokymo priemonėmis užtikrinimo funkciją perduoti PŠKC, todėl minėtoje įstaigoje reikia padidinti 1 specialisto etatu didžiausią leistiną pareigybių skaičių.

Tikslinga padidinti didžiausią leistiną pareigybių skaičių PPT (1,5 psichologo etato), kadangi, pasikeitus specialiųjų ugdymo poreikių turinčių mokinių nustatymo metodikai, išaugo psichologinės pagalbos poreikis. Padaugėjo šios įstaigos vykdomų funkcijų (Tėvystės įgūdžių tobulinimo programos įgyvendinimas, pagalba Vaiko gerovės komisijoms įstaigose ir kt.), todėl esami psichologai nespėja aptarnauti visų klientų ir tenka juos registruoti į eiles. Pagal normatyvus vienas psichologo etatas tarnyboje steigiamas 2000 vaikų, todėl, atsižvelgus į Klaipėdos miesto savivaldybės teritorijoje esamą vaikų skaičių, būtina steigti dar 1,5 psichologo etato.

NUTARTA. Pritarti pateiktam sprendimo projektui (bendru sutarimu).

7. SVARSTYTA. Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimas.

Pranešėja – L. Prižgintienė, Švietimo skyriaus vedėja. Informuoja, kad sprendimo projektas parengtas atsižvelgus į darbo grupės, sudarytos Klaipėdos miesto savivaldybės administracijos direktoriaus įsakymu, išvadas. Darbo grupė pasiūlė atlyginimą už maitinimo paslaugą diferencijuoti į dvi dalis – kintamąją (už maisto produktus) ir nekintamąją (už patiekalų gamybą). Nekintamasis atlyginimo dydis nepriklausytų nuo lankytų dienų skaičiaus. Toks nekintamasis atlyginimas šiuo metu yra nustatytas už ugdymo sąlygų užtikrinimo paslaugą. Priėmus sprendimą bus nustatytas atlyginimo dydis už teikiamas maitinimo ir ugdymo sąlygų gerinimo paslaugas.

NUTARTA. Pritarti pateiktam sprendimo projektui (bendru sutarimu).

Posėdis baigėsi 11.10 val.

Posėdžio pirmininkas Saulius Budinas

Posėdžio sekretorė Lietutė Demidova